《步出夏门行》
魏晋·曹睿

步出夏门。东登首阳山。嗟哉夷叔。仲尼称贤。君子退让。小人争先。

惟斯二子。于今称传。林钟受谢。节改时迁。日月不居。谁得久存。

善哉殊复善。弦歌乐情。商风夕起。悲彼秋蝉。变形易色。随风东西。

乃眷西顾。云雾相连。丹霞蔽日。彩虹带天。弱水潺潺。叶落翩翩。

孤禽失群。悲鸣其间。善哉殊复善。悲鸣在其间。朝游清泠。日暮嗟归。

䠞迫日暮。乌鹊南飞。绕树三匝。何枝可依。卒逢风雨。树折枝摧。

雄来惊雌。雌独愁栖。夜失群侣。悲鸣徘徊。芃芃荆棘。葛生绵绵。

感彼风人。惆怅自怜。月盈则冲。华不再繁。古来之说。嗟哉一言。